ข้อบัญญัติองค์การบริหารส่วนตำบลคลองประเวศ เรื่อง กำหนดเกณฑ์ลดหย่อนเนื้อที่ดินที่ไม่ต้องเสียภาษีบำรุงท้องที่ พ.ศ. 2551

ข้อบัญญัติองค์การบริหารส่วนตำบลคลองประเวศ
ข้อบัญญัติองค์การบริหารส่วนตำบลคลองประเวศ
เรื่อง
กำหนดเกณฑ์ลดหย่อนเนื้อที่ดินที่ไม่ต้องเสียภาษีบำรุงท้องที่
พ.ศ.
๒๕๕๑[๑]
 

โดยที่เป็นการสมควรตราข้อบัญญัติองค์การบริหารส่วนตำบลคลองประเวศ
เรื่อง กำหนดเกณฑ์ลดหย่อนเนื้อที่ดินที่ไม่ต้องเสียภาษีบำรุงท้องที่ ในเขตองค์การบริหารส่วนตำบลคลองประเวศ

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับความในมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ แก้ไขเพิ่มเติมโดยมาตรา
๖ แห่งพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
โดยได้รับความเห็นชอบจากสภาองค์การบริหารส่วนตำบลคลองประเวศ และนายอำเภอบ้านโพธิ์
จึงตราข้อบัญญัติตำบลคลองประเวศขึ้นไว้ ดังต่อไปนี้

ข้อ ๑
ข้อบัญญัติองค์การบริหารส่วนตำบลนี้ให้เรียกว่า
ข้อบัญญัติองค์การบริหารส่วนตำบลคลองประเวศ เรื่อง
กำหนดเกณฑ์ลดหย่อนเนื้อที่ดินที่ไม่ต้องเสียภาษีบำรุงท้องที่ พ.ศ. ๒๕๕๑

ข้อ ๒
ข้อบัญญัติองค์การบริหารส่วนตำบลนี้
ให้ใช้บังคับตั้งแต่เมื่อได้ประกาศให้ทราบ ณ องค์การบริหารส่วนตำบลคลองประเวศ
แล้วเจ็ดวัน

ข้อ ๓
บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลงที่อยู่ในจังหวัดเดียวกันและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ตามเกณฑ์นี้ได้ไม่เกินห้าไร่
ที่ดินที่มีสิ่งปลูกสร้างและสิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับลดหย่อนรวมกันตามเกณฑ์ที่กำหนดไว้ในวรรคหนึ่ง
การลดหย่อนตามเกณฑ์นี้
ให้ได้รับการลดหย่อนสำหรับที่ดินที่อยู่ในจังหวัดใดจังหวัดหนึ่งแต่จังหวัดเดียวนั้น

ข้อ ๔
ให้นายกองค์การบริหารส่วนตำบลคลองประเวศ
มีหน้าที่รักษาการให้เป็นไปตามข้อบัญญัตินี้


ประกาศ
ณ วันที่ ๑๐ มกราคม พ.ศ. ๒๕๕๑
ประเสริฐ
แซ่ตั๊น
นายกองค์การบริหารส่วนตำบลคลองประเวศ






















ปริยานุช/ผู้จัดทำ
๒๘
เมษายน ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๓๙ ง/หน้า ๘๙/๙ เมษายน ๒๕๕๒